 NA CHARLES WASONGA BAADHI ya maseneta wamependekeza kuwa Spika wa Seneti, Amason Kingi afike mbele ya mojawapo ya Kamati za Bunge hilo kufafanua kuhusu sakata ya wizi wa Sh51 milioni katika Kaunti ya Kilifi katika mwaka wa kifedha wa 2015-2026. Bw Kingi alikuwa gavana wa kaunti hiyo kwa miaka 10 kati ya 2013 na 2022. Jana Jumanne, baadhi ya wanachama wa Kamati ya Seneti kuhusu Uhasibu wa Pesa za Umma (CPAC) walisema maelezo ya Bw Kingi na maafisa waliohudumu katika serikali yake yatasaidia pakubwa katika kutanzuliwa kwa kitendawili kuhusu sakata hiyo. Hii ni baada ya Gavana wa Kilifi, Gideon Munga’ro, kuwashangaza wanachama wa kamati hiyo alipodai kuwa pesa hizo (Sh51 milioni) ziliibiwa usiku mmojawapo katika mwaka huo wa kifedha. “Ndiyo, naiambia kamati hii kwamba pesa hizo ziliibiwa usiku na watu ambao walikuwa na nambari za siri za maafisa wa serikali ya kaunti. Pesa hizo zilipitishwa kutoka kwa akaunti ya kaunti hadi kwa akaunti ya wamiliki wa kampuni ambazo hazikupewa kandarasi yoyote na kaunti,” akaiambia kamati hiyo ya CPAC inayoongozwa na Seneta wa Homa Bay, Moses Kajwang’. Bw Mung’aro alikuwa amefika mbele ya kamati hiyo katika jumba la KICC, Nairobi, kujibu maswali yaliyoibuliwa na Mkaguzi wa Hesabu za Serikali kuhusu matumizi ya fedha za umma katika Kaunti ya Kilifi katika mwaka wa kifedha wa 2020/2021. Suala kuhusu sakata hiyo liliibuliwa kwenye ripoti hiyo ya Bi Nancy Gathungu ilhali lilitokea katika mwaka wa kifedha wa 2015/2016 kwa sababu halikuwa limetatuliwa. Hii ni kutokana na uchunguzi wa muda mrefu ulioendeshwa na Tume ya Maadili na Kupambana na Ufisadi (EACC). Jumanne, wanachama wa CPAC walisisitiza kuwa sharti mkuu wa zamani wa kaunti hiyo, na maafisa husika, wafike mbele yake kutoa mwanga kuhusu sakata hiyo. “Sharti gavana wa zamani wa Kilifi aagizwe kufika mbele ya kamati hii kwa sababu imebainika kuwa alikuwa akisimamia kundi la wahalifu. Na afike mbele yetu akiandama na maafisa wa idara ya fedha katika serikali yake wakati huo,” akasema Seneta wa Busia, Okiya Omtata. Seneta wa Nandi, Samson Cherargei, aliunga mkono pendekezo hilo akisema washukiwa wote wa wizi huo sharti walazimishwe kurejesha pesa hizo ili zitumiwe kuwafaidi wakazi wa Kilifi. “Kwa kuwa Sh51 milioni ziliibiwa mnamo 2015, sharti gavana afike mbele ya kamati hii kujibu maswali kuhusu wizi wa pesa hizi. Ingawa yeye ni spika wetu, Katiba inaipa kamati hii mamlaka ya kuita mtu yeyote kutoa ushahidi utakaoisaidia katika utekelezaji wa majukumu yake,” akaeleza. Kauli hiyo pia iliungwa mkono na maseneta Richard Onyonka (Kisii) na Fatuma Dullo (Isiolo). Hata hivyo, Bw Kajwang’ hakufichua ni lini Bw Kingi atafika mbele ya kamati hiyo. Aidha, maseneta Omtata na Dullo waliilaumu EACC kwa kile walichodai ni kuchelewesha uchunguzi kuhusu sakata hiyo. Hata hivyo, maafisa wa tume hiyo waliowakilisha Bi Gathungu katika kamati hiyo walisema kuwa kufikia sasa EACC imefaulu kukomboa Sh9 milioni pekee kati ya Sh51 milioni zilizoporwa. Lakini mnamo Julai 2021 Bw Kingi alijiondolea lawama na kusema kuwa serikali yake ndio ilichukua hatua ya kwanza kuwasilisha kesi mahakama na ikapewa kibali cha kukomboa fedha hizo kutoka kwa washukiwa. Aliambia kamati hiyo ya CPAC wakati huo ikiongozwa na seneta wa Migori Ochilo Ayacko (sasa gavana), kwamba EACC ndio ilihujumu juhudi hizo. “Tuliwasilisha kesi kortini na tukafaulu kupewa uamuzi. Lakini kabla ya sisi kupewa kibali cha kukomboa fedha hizo, EACC ilipinga uamuzi huo ikisema kuwa hatukuwa na mamlaka ya kisheria kukomboa fedha zilizoibiwa,” akasema. Bw Mung’aro jana Jumanne aliwaambia wanachama wa CPAC kwamba serikali yake sasa imeziba mianya yote ya ufisadi huku akitoa hakikisho kuwa sakata aina hiyo haitatokea tena chini ya utawala wake. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  